**Kristent på keltisk**

**Salmer på Keltisk**

**Tine K. Skau og Lisa Balle spiller salmer på keltisk for fuld udblæsning.**

Keltisk musiktradition og kristne salmemelodier har ikke umiddelbart meget til fælles, men hvis man alligevel lader dem brage sammen, får man et fascinerende musikalsk sammenstød. Det høres tydeligt i denne koncert med Tine K. Skau/blokfløjter & whistles og Lisa Balle/accordeon.

Kelterne var ikke en nation eller en homogen etnisk enhed, men en række stammer, som især i den tidligste jernalder frem til 200 før vor tidsregning beherskede Europa fra Donau til Atlanterhavet.

Det keltiske tonesprog er inderligt og sansemættet med karakteristiske harmoniske og melodiske vendinger og et inciterende rytmisk swing. Musikken har lydt ved druidernes religiøse ritualer, åndelige begivenheder og som akkompagnement til shamanistiske danse.

Da kristendommen bredte sig op gennem Europa, inddrog kelterne såvel symbolsprog som idégrundlag i deres egen kultur. Men kirkemusikken og salmerne blev aldrig for alvor ”keltiseret”. Det er dette møde, Lisa Balle og Tine K. Skau satte i stand for mange år siden - og hermed det bestandigt ekspanderende repertoire, de siden har turneret rundt med i kirker og på musikfestivaller.

SALMER på KELTISK tager musikalsk livtag med såvel gamle som nye salmer.

**Tine K. Skau** har skrevet samtlige forestillinger til kirkeopera-ensemblet TRIOfabula siden år 2000. Hun er aktiv i et hav af ensembler, som som performer, musiker og komponist.

 Tine er uddannet blokfløjtenist fra Det Fynske Musikkonservatorium og har skabt musikperformance, instrumentalteater og koncerter i mere end 25 år.

**Lisa Balle** er akkordeon-spiller, en del af TRIOfabula-ensemblet og folkemusikgruppen Braónin. Hun har dybe rødder i folkemusikken og har gennem årene spillet i blandt andet AKS og De fynske hekse. Lisa er også organist i Vejle-Allested kirker.

**Se og lyt mere på [www.tinekskau.dk](http://www.tinekskau.dk)**